Ma in hof oor tweejarige se doodArgieffoto: Kent Williamson Alidin Goedeman (33), wat daarvan beskuldig word dat sy haar tweejarige seuntjie met ŉ klip doodgeslaan het, het Maandag vlugtig in die Springbok-distrikshof in die Noord-Kaap verskyn. Kapt. Sergio Kock, woordvoerder van die polisie, het gesê Goedeman, van Jakkalswater in Nababeep, se saak is tot 28 Februarie uitgestel vir verdere ondersoek. Die motief vir die aanval is nog nie bekend nie. Maroela Media het vroeër berig Goedeman het op 8 Februarie haar seuntjie omstreeks 19:40 na ŉ veld toe geneem waar sy hom na bewering vermoor het. Die vrou het haarself later aan die polisie oorgegee. Brig. Francis Hender, bevelvoerder van die Namakwa-polisiegroepering, het ŉ beroep op die gemeenskap gedoen om hulp te soek wanneer hulle deur maatskaplike uitdagings in die gesig gestaar word eerder as om tot kriminele aktiwiteite oor te gaan.